ai4bharat/Pralekha huggingface dataset:
நிதி அமைச்சகம்
ஏப்ரல் மாதத்துக்கான ஜிஎஸ்டி வருவாய் இதுவரை இல்லாத அளவுக்கு ரூ.1.87 லட்சம் கோடி வசூல்
கடந்த ஆண்டு ஏப்ரல் மாதத்தை விட இந்த ஆண்டு 12% அதிகம்
தமிழ்நாட்டின் ஏப்ரல் மாத வசூல் ரூ.11, 559 கோடி
2023 ஏப்ரல் மாதத்தில், மொத்த ஜிஎஸ்டி வருவாய் ₹ 1,87,035 கோடியாகும். இதில் சிஜிஎஸ்டி ₹ 38,440 கோடி, எஸ்ஜிஎஸ்டி ₹ 47,412 கோடி, ஐஜிஎஸ்டி ₹ 89,158 கோடி .
ஐஜிஎஸ்டியில் இருந்து சிஜிஎஸ்டிக்கு ₹45,864 கோடியும், எஸ்ஜிஎஸ்டிக்கு ₹37,959 கோடியும் அரசு செட்டில் செய்துள்ளது. வழக்கமான தீர்வுக்குப் பிறகு ஏப்ரல் 2023ல் மத்திய மற்றும் மாநிலங்களின் மொத்த வருவாய் சிஜிஎஸ்டிக்கு ₹84,304 கோடியும், எஸ்ஜிஎஸ்டிக்கு ₹85,371 கோடியும் ஆகும்.
ஏப்ரல் 2023க்கான வருவாய் கடந்த ஆண்டு இதே மாதத்தின் ஜிஎஸ்டி வருவாயை விட 12% அதிகமாகும்.
முதல் முறையாக மொத்த ஜிஎஸ்டி வசூல் ₹1.75 லட்சம் கோடியைத் தாண்டியுள்ளது. 2023 ஏப்ரல் 20ந்தேதி அன்று ஒரே நாளில் இதுவரை இல்லாத அளவுக்கு அதிக வரி வசூல் செய்யப்பட்டது. அன்றைய தினம் 9.8 லட்சம் பரிவர்த்தனைகள் மூலம் ₹ 68,228 கோடி செலுத்தப்பட்டது. கடந்த ஆண்டு  அதிகபட்ச ஒற்றை நாள் கட்டணம் 9.6 லட்சம் பரிவர்த்தனைகள் மூலம் ₹ 57,846 கோடியாக இருந்தது.
ஏப்ரல் மாதத்தில் தமிழ்நாட்டில் இருந்து ரூ.11,559 கோடி வசூலாகியுள்ளது. இது கடந்த ஆண்டு இதே மாதத்தை விட 19 சதவீதம் அதிகமாகும். புதுச்சேரியில், ரூ.218 கோடி வசூலாகி இருந்தது. இது கடந்த ஆண்டு இதே மாதத்தைவிட 6 சதவீதம் அதிக வசூலாகும்.
சிறப்பு சேவைகள் மற்றும் கட்டுரைகள்
தோல் நிலைத்தன்மை பற்றிய சர்வதேச இணையகருத்தரங்கு
அறிவியல் மற்றும் தொழில் ஆராய்ச்சி கவுன்சில் - மத்திய தோல் ஆராய்ச்சி கழகத்தின்  மூத்த விஞ்ஞானி டாக்டர் ஜே ராகவ ராவ் அவர்களின் ஓய்வை முன்னிட்டு ‘‘தோல் நிலைத்தன்மை குறித்த இணைய கருத்தரங்கை சிஎஸ்ஐஆர் - சிஎல்ஆர்ஐ கடந்த ஆகஸ்ட் 28ம் தேதி நடத்தியது. இதில் சிஎஸ்ஐஆர்-சிஎல்ஆர்ஐ இயக்குனர் டாக்டர் கே.ஜே.ஸ்ரீராம் வரவேற்புரை நிகழ்த்தினார். தோல் துறையில் மிகவும் புகழ்பெற்ற இங்கிலாந்தின் நார்த்தம்டான் பல்கலைக்கழகத்தின் ஓய்வுபெற்ற பேராசிரியர், டாக்டர் அந்தோணி டி கோவிங்டன், ‘‘நிலைத்தன்மை: தோல் அறிவியல் கண்ணோட்டம்’’ என்ற தலைப்பில் உரை நிகழ்த்தினார்.
தோல்பதப்படுத்துதலில் நிலைத்தன்மையின் ஆரம்பம், புதிய கருத்துக்கள் மற்றும் தோல் கல்வி குறித்து அவர் எடுத்துரைத்தார்.
அடுத்ததாக சிஎஸ்ஐஆர் - சிஎல்ஆர்ஐ-யின் முன்னாள் மாணவரும், எத்தியோப்பியாவில் உள்ள யுனைடோ அமைப்பின் தேசிய திட்ட ஒருங்கிணைப்பாளருமான திரு அடோவுண்டுலெகேசி, ‘‘நிலைத்தன்மை மற்றும் தோல்பதப்படுத்துதலில் சுழற்சி பொருளாதாரம்: உதாரணம் எத்தியோப்பியா’’ என்ற தலைப்பில் பேசினார். எத்தியோப்பியாவில் தோல் தொழில் துறைக்கு நிலையான தீர்வுகளை ஏற்படுத்தியதில் தனியார், அரசு மற்றும் கல்வி நிறுவனங்களின் பங்கை அவர் வலியுறுத்தினார்.
தோல் தொழில்நுட்ப நிபுணர்கள் மற்றும் வேதியியலாளர்கள் அமைப்பின் சர்வதேச யூனியனின் சுற்றுச்சூழல் ஆணைய இயக்குனர் டாக்டர் வோல்ஃப்ரம் ஸகால்ஸ், ‘தோல் தொழில் துறையின் சுற்றுச்சூழல் நிலைத்தன்மையில் முன்னேற்றங்கள்’’ குறித்து பேசினார்.
இறுதியாக பிரேசில் ஜேபிஎஸ் நிறுவனத்தின் நிலைத்தன்மை மேலாளர் திரு கிம் சேனா, ‘‘தோல் உற்பத்திக்கு வாழ்க்கை சுழற்சி அணுகுமுறை’ என்ற தலைப்பில் பேசினார்.
இந்த இணையகருத்தரங்கில் பங்கேற்றவர்கள் பல கேள்விகளையும் எழுப்பினர். இந்த இணைய கருத்தரங்கில், உலகம் முழுவதும் இருந்து 125 பேர் பங்கேற்றனர்.
(Visitor Counter : 46
பிரதமர் அலுவலகம்
பரவலான வளம் மற்றும் தொழில்முனைவை ஊக்குவிக்கும் ‘8 ஆண்டு சீர்திருத்தங்களை' பிரதமர் பகிர்வு
பரவலான செழிப்பைப் பரப்பவும், தொழில்முனைவை ஊக்குவிக்கவும், எளிதான வர்த்தகத்தை மேற்கொள்ளவும் கடந்த 8 ஆண்டுகளில் கொண்டுவரப்பட்டுள்ள சீர்திருத்தங்களின் விவரங்களை பிரதமர் திரு நரேந்திர மோடி பகிர்ந்துள்ளார். மைகவ்  சுட்டுரை தொடர், அவரது இணையதளம் மற்றும் நமோ செயலியிலிருந்து கட்டுரைகளை அவர் பகிர்ந்தார்.
பிரதமர் வெளியிட்டுள்ள சுட்டுரைச் செய்தியில் தெரிவித்திருப்பதாவது:
“ ‘சீர்திருத்தம், செயல்பாடு மற்றும் மாற்றம்' என்ற கோட்பாட்டால் வழிநடத்தப்பட்டு, ‘எளிதான வர்த்தகம் மேற்கொள்வதை' மேம்படுத்தும் ஏராளமான சீர்திருத்தங்களை இந்திய அரசு கொண்டு வந்துள்ளது. அதேவேளையில், வளர்ச்சியின் வேகத்திற்கு தடையாக இருந்த பல்வேறு வழக்கற்ற சட்டங்களும் நீக்கப்பட்டுள்ளன. #8YearsOfReforms”
“பரவலான வளம் மற்றும் தொழில்முனைவை ஊக்குவிப்பதற்காக விரிவான சீர்திருத்தங்கள்.#8YearsOfReforms”
பொருளாதார விவகாரங்களுக்கான மத்திய அமைச்சரவைக் குழு
2022-23 சந்தைப்படுத்துதல் காலத்திற்கான கரீஃப் பயிர்களின் குறைந்தபட்ச ஆதரவு விலைக்கு மத்திய பொருளாதார விவகாரங்களுக்கான அமைச்சரவைக்குழு ஒப்புதல்
2022-23 சந்தைப்படுத்துதல் காலத்திற்கான கரீஃப் பயிர்களின் குறைந்தபட்ச ஆதரவு விலைக்கு பிரதமர் திரு.நரேந்திர மோடி தலைமையிலான மத்திய பொருளாதார விவகாரங்களுக்கான அமைச்சரவைக்குழு ஒப்புதல் அளித்துள்ளது.
விவசாயிகளின் விளை பொருட்களுக்கு லாபகரமான விலையை உறுதி செய்யவும், கீழே உள்ள அட்டவணையில் வழங்கப்பட்டுள்ள பயிர் பல்வகைப்படுத்துதலை ஊக்குவிக்கவும் 2022-23 சந்தைப்படுத்துதல் பருவத்திற்கான கரீஃப் பயிர்களின் குறைந்தபட்ச ஆதரவு விலையை அரசு உயர்த்தியுள்ளது.
அதன்படி ஒரு குவிண்டால் நெல்லின் தற்போதைய விலையான ரூ.1940-லிருந்து ரூ.2040-ஆகவும், “ஏ” கிரேடு நெல் ரகங்கள் விலை ரூ.1960-லிருந்து ரூ.2060-ஆகவும் உயர்த்தி அறிவிக்கப்பட்டுள்ளது.
கேழ்வரகு விலை குவிண்டாலுக்கு ரூ.3,578 ஆகவும், சோளத்தின் விலை குவிண்டாலுக்கு ரூ.1,962 ஆகவும், பயத்தம் பருப்பின் விலை குவிண்டாலுக்கு ரூ.7,755 ஆகவும், உளுத்தம் பருப்பின் விலை குவிண்டாலுக்கு ரூ.6,600 ஆகவும், நிலக்கடலையின் விலை குவிண்டாலுக்கு ரூ.5,850 ஆகவும், சூரியகாந்தி விதையின் விலை குவிண்டாலுக்கு ரூ.6,400 ஆகவும் உயர்த்தப்பட்டுள்ளது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1832172
குடியரசுத் துணைத் தலைவர் செயலகம்
புதிய கல்வி கொள்கையின் வரைவை, பொதுமக்கள் படித்து, அதனை ஆய்வு செய்து, அதுபற்றி விவாதிக்க வேண்டும், அவசரப்பட்டு எந்த முடிவுக்கும் வரவேண்டாம் என குடியரசுத் துணைத் தலைவர் வேண்டுகோள்
புதிய கல்வி கொள்கையின் வரைவை, பொதுமக்கள் படித்து, அதனை ஆய்வு செய்து, அதுபற்றி விவாதிக்க வேண்டும், அவசரப்பட்டு எந்த முடிவுக்கும் வரவேண்டாம் என குடியரசுத் துணைத் தலைவர் திரு வெங்கையா நாயுடு வேண்டுகோள் விடுத்துள்ளார்.
விசாகப்பட்டினத்தில் இன்று  இந்திய பெட்ரோலியம் மற்றும் எரிசக்தி நிறுவனத்தின் சார்பில் நடைபெற்ற, கல்வியின் தரத்தை மேம்படுத்துவதற்கான இரண்டு நாள் மாநாட்டை தொடங்கிவைத்துப் பேசிய அவர், புத்தக பைகளின் சுமையை குறைத்தல், விளையாட்டை ஊக்குவித்தல், அறநெறிகளை போதித்தல், அறிவியல் மற்றும் பகுத்தறிவு உணர்வு, வரலாறு மற்றும் விடுதலைப் போராட்ட வீரர்களின் பங்களிப்பு போன்றவையும் பாடத் திட்டத்தில் சேர்க்கப்பட வேண்டும் என்றார்.
தொழில் துறையினருக்கும், கல்வித் துறைக்கும் இடையிலான இனிய நட்புறவு, கண்டுபிடிப்புகளை ஊக்குவிக்க மிகவும் அவசியமானது என்றும் அவர் குறிப்பிட்டார். பல்கலைக்கழகங்களின் கலாச்சாரம் பற்றிய ஆராய்ச்சியை பெரிய அளவில் ஊக்குவிக்க வேண்டும் எனவும் அவர் தெரிவித்தார்.
புதுமையான கண்டுபிடிப்புகளை மேற்கொள்வதற்கான ஆராய்ச்சியை ஊக்குவிக்கவும், நிதியுதவி அளிக்கவும், பெரிய தொழில் நிறுவனங்கள் சிறப்பு நிதியம் ஒன்றை ஏற்படுத்துமாறு வலியுறுத்திய குடியரசுத் துணைத் தலைவர், வேலைவாய்ப்பு பெறுவதற்கான திறனை மாணவர்களுக்கு வழங்கக் கூடிய வகையில், கல்வி முறையை மாற்றியமைக்க வேண்டும் என்றும் தெரிவித்தார்.
உலகளவில் மாறிவரும் தொழில்நுட்ப முன்னேற்றங்கள், நமது கல்வி முறையில் இடம்பெறுவதை உறுதிசெய்ய வேண்டும் எனவும் திரு வெங்கையா நாயுடு கேட்டுக்கொண்டார். உலகின் 100 முன்னணி கல்வி நிறுவனங்களின் பட்டியலில் இடம் பெற முடியாதது குறித்து, இந்திய பல்கலைக்கழகங்கள் மற்றும் கல்வியாளர்கள் ஆத்ம பரிசோதனை செய்து, கல்வியின் தரத்தை மேம்படுத்த வேண்டும் என்றார்.
பெண்களுக்கு எதிரான வன்முறைகள் மற்றும் பாலினப் பாகுபாடு அதிகரித்து வருவது குறித்து கவலை தெரிவித்த திரு வெங்கையா நாயுடு, நமது கல்வி முறை, மாணவர்களை சமூகத்தின் பொறுப்புள்ள குடிமக்களாக மாற்றுவதாக இருப்பதோடு, மாணவர்களின் மனநிலையில் மாற்றத்தை ஏற்படுத்துவதாகவும் அமைய வேண்டும் என கேட்டுக் கொண்டார்.
முற்காலத்தில் “விஷ்வகுரு” என்று கருதப்பட்ட இந்தியா, மீண்டும் உலகளவில் பிரசித்திப் பெற்ற அறிவாற்றல் மற்றும் புதுமைக்கான மையமாக திகழச் செய்ய வேண்டும் என்றும் குடியரசுத் துணைத் தலைவர் தெரிவித்தார்.
மேலும் விவரங்களுக்கு www.pib.nic.in என்ற இணைய தளத்தைக் காணவும்.
மத்திய பணியாளர் தேர்வாணையம்
ஒருங்கிணைந்த பாதுகாப்பு சேவைகள் தேர்வு , 2021-இன் எழுத்துத் தேர்வு முடிவுகள் வெளியீடு
மத்திய அரசுப் பணியாளர் தேர்வாணையத்தால் 2021 பிப்ரவரி 7-ஆம் தேதி நடத்தப்பட்ட ஒருங்கிணைந்த பாதுகாப்பு சேவைகள் தேர்வு , 2021-இன் எழுத்துத் தேர்வு முடிவுகள் வெளியிடப்பட்டுள்ளன.
பாதுகாப்பு அமைச்சகத்தின் தேர்வு வாரியத்தால் நேர்காணல் செய்ய தகுதி பெற்றுள்ள 6552 விண்ணப்பதாரர்களுக்கு சென்னையில் உள்ள ராணுவ அதிகாரிகளுக்கான பயிற்சி மையம் உள்ளிட்ட பல்வேறு மையங்களில் பயிற்சிகள் வழங்கப்படும்.
சென்னையில் 2022 ஏப்ரலில் தொடங்கும் இந்தப் பயிற்சி 115-வது குறுகிய கால ஆணைய   பயிற்சி மற்றும் 29-வது குறுகிய கால ஆணைய   பயிற்சி ஆகும்.
விண்ணப்பதாரர்களின் தேர்வு தற்காலிகமானதாகும். தேர்வுக்கு விண்ணப்பிக்கும் பொழுது விண்ணப்பதாரர்கள் தங்களது பிறந்தநாள் மற்றும் கல்வித் தகுதிகளின் அசல் சான்றிதழை சமர்ப்பிக்க வேண்டும்.
எழுத்துத் தேர்வில் தகுதி பெற்று தங்களது முதல் விருப்பத்தை ராணுவமாக தேர்ந்தெடுத்துள்ள விண்ணப்பதாரர்கள் www.joinindianarmy.nic.in என்ற இணையதளத்தில் பதிவு செய்யுமாறு கேட்டுக்கொள்ளப்படுகிறார்கள். ஏற்கனவே இந்த இணையதளத்தில் பதிவு செய்த விண்ணப்பதாரர்கள் மீண்டும் பதிவு செய்ய வேண்டாம்.
எழுத்துத் தேர்வு முடிவுகளை கீழ்காணும் இணைய தளத்தில் காணலாம்:
https://static.pib.gov.in/WriteReadData/specificdocs/documents/2021/mar/doc202132331.pdf
மேலும் விவரங்களுக்கு இந்த ஆங்கில செய்திக் குறிப்பை காணவும்:
https://www.pib.gov.in/PressReleasePage.aspx?PRID=1706961
உள்துறை அமைச்சகம்
75வது விடுதலைப்பெருவிழா மற்றும் நேதாஜி சுபாஷ் சந்திரபோசின் 126-வது பிறந்ததின விழாவை முன்னிட்டு மத்திய உள்துறை மற்றும் கூட்டுறவுத்துறை அமைச்சர் திரு அமித் ஷா வழிகாட்டுதல்படி 2023 ஜனவரி 17 முதல் 23 வரை அமிர்தப் பெருவிழா முக்கிய நிகழ்வுகள் வாரத்தை உள்துறை அமைச்சகம் கொண்டாடுகிறது.
நாட்டின் 75-வது விடுதலைப் பெருவிழாவை முன்னிட்டு மக்களின் கலாச்சாரம், வரலாறு மற்றும் பெருமைமிகு சாதனைகளை எடுத்துரைக்கும் வகையில், அமிர்தப் பெருவிழா என்ற முன்முயற்சியை மத்திய அரசு மேற்கொண்டுள்ளது. 75-வது சுதந்திர தின உரையில் பிரதமர் பேசும் போது, நமது கலாச்சாரம் மற்றும் பாரம்பரியத்தால் மக்கள் பெருமிதம் கொள்ள வேண்டும் என்று கேட்டுக் கொண்டார்.
75-வது விடுதலைப் பெருவிழாவின் ஒரு பகுதியாக, மத்திய உள்துறை மற்றும் கூட்டுறவுத்துறை அமைச்சர் திரு அமித் ஷாவின் வழிகாட்டுதல்படி 2023 ஜனவரி 17 முதல் 23-ம் தேதி வரை அமிர்தப் பெருவிழா முக்கிய நிகழ்வுகள் வாரத்தை கொண்டாடுகிறது. இந்த உள்துறை அமைச்சக நிகழ்ச்சிகள், நேதாஜி சுபாஷ் சந்திரபோசின் வாழ்க்கை வரலாறு மற்றும் விடுதலைப் போராட்டத்தில் அவரது பங்களிப்பை கருப்பொருளாகக் கொண்டு நடத்தப்பட உள்ளன. 2023, ஜனவரி 23 அன்று அந்தமான் நிக்கோபார் தீவுகளின் போர்ட் ப்ளேரில் நடைபெறும் நிறைவு நிகழச்சியில் உள்துறை மற்றும் கூட்டுறவுத்துறை அமைச்சர் திரு அமித் ஷா தலைமை விருந்தினராக பங்கேற்க உள்ளார்.
மத்திய ஆயுதப்படை காவல் பிரிவு, மத்திய காவல் அமைப்புகள், அந்தமான் நிக்கோபார் நிர்வாகம், மணிப்பூர், நாகாலாந்து, குஜராத், ஒடிசா, மேற்கு வங்கம் ஆகிய மாநில அரசுகள் உள்ளிட்டவற்றின் ஒத்துழைப்புடன் நேதாஜி வாழ்க்கையில் நெருங்கிய தொடர்புள்ள இடங்களில் நிகழ்ச்சிகளுக்கு ஏற்பாடு செய்யப்படும்.
பாதுகாப்பு அமைச்சகம்
கோவா விடுதலை தின வைரவிழாக் கொண்டாட்டத்தில் இணைந்த இந்திய கடற்படை
கோவா மாநிலம் அதன் விடுதலை தினத்தை ஆண்டுதோறும் டிசம்பர் 19 ஆம் தேதி கொண்டாடி வருகிறது. கோவா விடுதலைப் பெற்றதன் 60 ஆண்டு நிறைவைக் குறிக்கும் விதமாக, வைரவிழாக் கொண்டாட்டங்கள் பனாஜியில், 19 டிசம்பர் 2021 அன்று நடைபெற்றது. இந்த நிகழ்ச்சியை குறிக்கும் விதமாக பிரதமர் திரு நரேந்திர மோடி, ஆஸாத் மைதானத்தில் உள்ள தியாகிகள் நினைவிடத்தில் மலர் வளையம் வைத்து மரியாதை செலுத்தினார். இந்த நிகழ்ச்சியின் போது முப்படைகளையும் சேர்ந்த 100 வீரர்கள் பங்கேற்ற அணிவகுப்பு மரியாதை அளிக்கப்பட்டதுடன், பக்லர் இசைக் கலைஞர்களின் ‘தி லாஸ்ட் போஸ்ட்‘ பாடலும் இசைக்கப்பட்டது.
மிராமர் கடற்கரையில் நடைபெற்ற இந்திய கடற்படை, கடலோர காவல்படை மற்றும் சிவில் அமைப்புகளின் படகுகள் அணிவகுப்பையும், இந்திய கடற்படை விமானங்களின் சாகசங்களையும் பிரதமர் பார்வையிட்டார்.
வைரவிழாக் கொண்டாட்டங்களுக்கான ஏற்பாடுகளை இந்திய கடற்படையின் மேற்கு பிராந்திய வைஸ் அட்மிரல் அஜேந்திர பகதூர் சிங், கோவா பகுதி அதிகாரி ரியர் அட்மிரல் பிலிபோஸ்ஜி பினுமூட்டில் உள்ளிட்டோர் செய்திருந்தனர்.
பெட்ரோலியம் மற்றம் இயற்கை எரிவாயு அமைச்சகம்
ஜம்மு காஷ்மீர் வளர்ச்சி பெற வேண்டும் என்ற பிரதமரின் கனவு நனவாகிறது: ஹர்தீப் எஸ். பூரி
ஜம்மு காஷ்மீர் வளர்ச்சி பெற வேண்டும் என்ற பிரதமரின் கனவு நனவாகிறது என்று மத்திய பெட்ரோலியம் மற்றும் வீட்டு வசதித் துறை அமைச்சர் திரு ஹர்தீப் எஸ். பூரி தெரிவித்துள்ளார். ஸ்ரீநகரில் இன்று செய்தியாளர்களிடம் பேசிய அவர், அதற்கான பணிகள் முழு வீச்சில் நடைபெற்று வருவதாகவும் கூறினார்.
ஜம்மு காஷ்மீரில் பிரதமரின் வளர்ச்சி முன்னெடுப்புப் பணிகள் மக்களுக்கும், நாட்டுக்கும் இடையே உணர்ச்சிப்பூர்வமான பிணைப்பை ஏற்படுத்தியுள்ளதாக அவர் தெரிவித்தார். மத்திய அரசின் திட்டங்கள் நேரடியாக மக்களுக்கு பயனளிப்பதாக கூறிய அவர், அடிமட்டத்திலிருந்து இப்பணிகள் நடைபெற்று வருவது தமக்கு மகிழ்ச்சி அளிப்பதாக கூறினார்.
ஜம்மு காஷ்மீர் யூனியன் பிரதேசத்தின் வளர்ச்சிக்காக மக்கள் முதலீடு செய்து வருவதாக அவர் தெரிவித்தார். அரசியல் பிரிவுகள் சட்டத்தின் 370 மற்றும் 35ஏ நீக்கப்பட்டதன் மூலம் இது சாத்தியமாகி உள்ளதாக அவர் குறிப்பிட்டார்.
11,721 கோடி ரூபாய் மதிப்பில் புதிதாக 25 தேசிய நெடுஞ்சாலைத் திட்டங்களுக்கு ஒப்புதல் அளிக்கப்பட்டுள்ளதாகவும், 13,600 கோடி ரூபாய் மதிப்பிலான புரிந்துணர்வு ஒப்பந்தங்கள் கையெழுத்திடப்பட்டுள்ளதாகவும் அவர் கூறினார். 7 புதிய மருத்துவக் கல்லூரிகளை அமைப்பதற்கு ஒப்புதல் அளிக்கப்பட்டுள்ளதாகவும், உலகின் மிகப்பெரிய ரயில்வே பாலம் கட்டப்பட்டுள்ளதாகவும் அவர் தெரிவித்தார்.
ஜம்மு-தில்லி இடையே வந்தே பாரத் எக்ஸ்பிரஸ் ரயில் இயக்கப்பட்டு வருவதாகவும் அவர் கூறினார். இதன்மூலம் சுற்றுலாப் பயணிகளின் எண்ணிக்கை ஒரு லட்சத்திற்கு மேல் அதிகரித்துள்ளதாகவும் அவர் தெரிவித்தார்.
பிரதமரின் இலவச சமையல் எரிவாயு திட்டத்தின்கீழ், 12 லட்சம் இணைப்புகள் வழங்கப்பட்டுள்ளதாகவும், பிரதமரின் நகர்ப்புற வீட்டு வசதித் திட்டத்தின்கீழ் 50,000 வீடுகள் கட்ட ஒப்புதல் அளிக்கப்பட்டுள்ளதாகவும் அவர் கூறினார். 2021 ஆம் ஆண்டு ஜூலை முதல் 2022 ஆம் ஆண்டு ஆகஸ்ட் மாதம் வரை அமெரிக்கா மற்றும் கனடா நாடுகளில் பெட்ரோலியப் பொருட்களின் விலை 43 சதவீதம் முதல் 46 சதவீதம் வரை அதிகரித்துள்ள நிலையில் இந்தியாவில் 2 சதவீதம் மட்டுமே அதிகரித்துள்ளதாக திரு ஹர்தீப் எஸ். பூரி குறிப்பிட்டார்.
பெட்ரோலியம் மற்றம் இயற்கை எரிவாயு அமைச்சகம்
மத்திய பெட்ரோலியம் மற்றும் இயற்கை எரிவாயு அமைச்சகம் சர்வதேச எரிசக்தி முகமை உயிரி எரிசக்தி தொழில்நுட்ப இணைப்புத்திட்டத்தில் உறுப்பினராக சேர்ந்ததற்கு மத்திய அமைச்சரவை ஒப்புதல்
மத்திய பெட்ரோலியம் மற்றும் இயற்கை எரிவாயு அமைச்சகம் சர்வதேச எரிசக்தி முகமை உயிரி எரிசக்தி தொழில்நுட்ப இணைப்புத் திட்டத்தில் 2019-ஆம் ஆண்டு ஜனவரி மாதம் 25-ம் தேதியன்று 25-வது உறுப்பினராக சேர்ந்தது குறித்து பிரதமர் திரு நரேந்திர மோடி தலைமையில் நடைபெற்ற மத்திய அமைச்சரவையின் கூட்டத்தில் தெரிவிக்கப்பட்டது.
உயிரி எரிசக்தி ஆராய்ச்சி, வளர்ச்சி மற்றும் பயன்படுத்துதல் ஆகியவற்றை தேசிய திட்டங்களாகக் கொண்ட நாடுகளுக்கு இடையே, தகவல் பரிமாற்றம் மற்றும் ஒத்துழைப்பை மேம்படுத்துவதை நோக்கமாகக் கொண்ட சர்வதேச எரிசக்தி முகமையின் உயிரி எரிசக்திக்கான தகவல் இணைப்புத் திட்டமானது சர்வதேச மேடையாக உள்ளது.
வெளியீடுகளின் அளவையும், கச்சாப் பொருட்களின் இறக்குமதியையும் குறைப்பதை நோக்கமாகக் கொண்டு, மேம்படுத்தப்பட்ட உயிரி எரிசக்தியை சந்தையில் அறிமுகப்படுத்துவதற்கு வழி வகுப்பதே, இந்த இணைப்புத் திட்டத்தில் மத்திய பெட்ரோலியம் மற்றும் இயற்கை எரிவாயு அமைச்சகம் இணைந்ததற்கான முக்கியமான இலக்காகும்.
சர்வதேச எரிசக்தி முகமையில், உயிரி எரிசக்தி தொழில்நுட்ப இணைப்புத் திட்டத்தில் பங்கேற்பது, பொருட்செலவை பகிர்ந்து கொள்வதற்கும், தொழில்நுட்ப ஆதாரங்களை கூட்டாகப் பெறுவதற்கும் பயன் உள்ளதாக இருக்கும்.
-----
(Visitor Counter : 136
பிரதமர் அலுவலகம்
ஏப்ரல் 28 அன்று பிரதமர் அசாமில் பயணம் மேற்கொள்கிறார்
திபுவில் ‘அமைதி, ஒற்றுமை, வளர்ச்சிப் பேரணியில்’ பிரதமர் உரையாற்றவுள்ளார்
பிரதமர் திரு நரேந்திர மோடி, ஏப்ரல் 28 அன்று அசாமில் பயணம் மேற்கொள்வார். கர்பி ஆங்லாங் மாவட்டத்தில் உள்ள திபுவில் ‘அமைதி, ஒற்றுமை, வளர்ச்சிப் பேரணியில்’ காலை 11 மணிக்கு பிரதமர் உரையாற்றுவார். இந்த நிகழ்ச்சியின் போது கல்வித்துறையில் பல்வேறு திட்டங்களுக்கும் அவர் அடிக்கல் நாட்டுவார். அதன் பின்னர் பிற்பகல் 1.45 மணிக்கு திப்ருகரில் உள்ள அசாம் மருத்துவக்கல்லூரிக்கு செல்லும் பிரதமர், திப்ருகர் புற்றுநோய் மருத்துவமனையை நாட்டுக்கு அர்ப்பணிப்பார். பின்னர் பிற்பகல் 3 மணியளவில் திப்ருகரில் உள்ள கானிக்கர் திடலில் பொது நிகழ்ச்சி ஒன்றில் அவர் பங்கேற்பார். இந்த நிகழ்ச்சியில் மேலும் ஆறு புற்றுநோய் மருத்துவமனைகளை நாட்டுக்கு அர்ப்பணிக்கும் அவர், ஏழு புதிய புற்றுநோய் மருத்துவமனைகளுக்கு அடிக்கல் நாட்டுவார்.
திபு, கர்பி ஆங்லாங்கில் பிரதமர்
இந்தப் பிராந்தியத்தின் அமைதி மற்றும் வளர்ச்சியில் பிரதமரின் ஊசலாட்டம் இல்லாத உறுதிப்பாடு காரணமாக, தடைசெய்யப்பட்ட ஆறு கர்பி தீவிரவாத அமைப்புகளுடன் மத்திய அரசுக்கும், அசாம் அரசுக்கும் இடையே அண்மையில் பிரச்சனை தீர்வுக்கான புரிந்துணர்வு ஒப்பந்தம் கையெழுத்தானது. இது இந்த பிராந்தியத்தில் அமைதியின் புதிய சகாப்தமாக கருதப்படுகிறது. ஒட்டுமொத்த பிராந்தியத்தின் அமைதி முன்முயற்சிகளுக்கு ‘அமைதி, ஒற்றுமை, வளர்ச்சிப் பேரணியில்’ பிரதமரின் உரை மிகுந்த ஊக்கத்தை அளிக்கும்.
கால்நடை மருத்துவக்கல்லூரி , பட்டப்படிப்பு கல்லூரி , வேளாண் கல்லூரி  ஆகியவற்றுக்கும் பிரதமர் அடிக்கல் நாட்டுவார். ரூ.500 கோடிக்கும் அதிக மதிப்பிலான இந்தத் திட்டங்கள், இந்த பிராந்தியத்தில் திறன் மற்றும் வேலைக்கான புதிய வாய்ப்புகளை ஏற்படுத்தும்.
இந்த நிகழ்ச்சியின் போது 2,950க்கும் அதிகமான அம்ரித் நீர்நிலைகள் திட்டத்திற்கும் பிரதமர் அடிக்கல் நாட்டுவார். இந்த நீர்நிலைகளை ரூ.1,150 கோடி செலவில் மாநில அரசு மேம்படுத்தும்.
திப்ருகரில் பிரதமர்
இந்த மாநிலம் முழுவதும் பரவலாக உள்ள 17 புற்றுநோய் மருத்துவமனைகளுடன் இணைந்து, அசாம் அரசு மற்றும் டாடா அறக்கட்டளைகளின் கூட்டு முயற்சியான அசாம் புற்றுநோய் சிகிச்சை அறக்கட்டளை, தெற்காசியாவின் மிகப்பெரிய குறைந்த செலவிலான புற்றுநோய் சிகிச்சை வலைப்பின்னல் திட்டத்தை செயல்படுத்த உள்ளது. இந்த திட்டத்தின் முதலாவது கட்டத்தில் 10 மருத்துவமனைகளில் ஏழு மருத்துவமனைகளின் கட்டுமானப்பணிகள் நிறைவடைந்துள்ளன. மற்ற மூன்று மருத்துவமனைகளின் கட்டுமானம் பல்வேறு நிலைகளில் உள்ளன. இந்தத் திட்டத்தின் இரண்டாவது கட்டத்தில் ஏழு புதிய புற்றுநோய் மருத்துவமனைகள் கட்டப்படவுள்ளன.
முதலாம் கட்டத்தின் கீழ் பூர்த்தியடைந்த ஏழு புற்றுநோய் மருத்துவமனைகளை பிரதமர் நாட்டுக்கு அர்ப்பணிப்பார். இந்த மருத்துவமனைகள் திப்ருகர், கோக்ரஜார், பார்பேடா, தாரங், தேஜ்பூர், லக்கிம்பூர், ஜோர்ஹட் ஆகிய இடங்களில் கட்டப்பட்டுள்ளன. துப்ரி, நல்பாரி, கோல்பாரா, நகாவ்ன், சிவசாகர், தீன்சுக்யா, கோலாகட் ஆகிய இடங்களில் இரண்டாவது கட்டத்தின் கீழ் கட்டப்படவுள்ள ஏழு புதிய புற்றுநோய் மருத்துவமனைகளுக்கும் பிரதமர் அடிக்கல் நாட்டுவார்.
உணவுப் பதப்படுத்துதல் தொழிற்சாலைகள் அமைச்சகம்
கர்நாடகாவில் உள்ள உணவு பதப்படுத்தும் தொழிற்சாலைகள்
கர்நாடகா உட்பட நாடு முழுவதும் உணவு பதப்படுத்துதல் துறையின் ஒட்டுமொத்த வளர்ச்சி மற்றும் மேம்பாட்டை உறுதி செய்வதற்காக, உணவு பதப்படுத்துதல் தொழில்துறை அமைச்சகம் 2016-17 முதல் பிரதமரின் கிசான் சம்படா யோஜனா என்ற மத்திய திட்டத்தை செயல்படுத்தி வருகிறது.
இதன் உட்கூறு திட்டங்களின் கீழ், 15-வது நிதிக்குழுவின் சுழற்சிக்கு ரூ.4600 கோடி மொத்த ஒதுக்கீட்டில் கடனுடன் இணைந்த மூலதன மானியத்தை மத்திய நிதி அமைச்சகம் வழங்குகிறது. 5 ஆண்டுகளுக்கு  ரூ.10,000 கோடி ஒதுக்கீட்டில் உணவு பதப்படுத்தும் குறு நிறுவனங்களுக்கு பிஎம்எஃப்எம்இ மூலம் நிதி, தொழில்நுட்ப மற்றும் வணிக ஆதரவை இந்த அமைச்சகம் வழங்குகிறது, அதே நேரத்தில் உணவு பதப்படுத்துதல் துறையில் சாம்பியன் பிராண்டுகளை உருவாக்குவதன் மூலம் 6 ஆண்டுகளுக்கு  ரூ.10,000 கோடி ஒதுக்கீட்டில் உணவு பதப்படுத்தும் குறு நிறுவனங்களுக்கு உணவு பதப்படுத்தும் திறனை விரிவுபடுத்துவதை பி.எல்.ஐ.எஸ்.எஃப்.பி.ஐ நோக்கமாகக் கொண்டுள்ளது.
2019-20 ஆம் ஆண்டிலிருந்து, பி.எம்.கே.எஸ்.ஒய்-ன் ஒரு பகுதி திட்டமான உணவு பதப்படுத்துதல் மற்றும் பாதுகாப்பு திறன்களை உருவாக்குதல் / விரிவுபடுத்துதல்  கீழ் மொத்தம் 373 உணவு பதப்படுத்தும் தொழிற்சாலைகள் நிதிஉதவிக்கு ஒப்புதல் அளிக்கப்பட்டுள்ளன. இவற்றில் 16 தொழிற்சாலைகள் கர்நாடகாவில் அமைந்துள்ளன.
2020-21 ஆம் ஆண்டிலிருந்து மொத்தம் 38466 உணவு பதப்படுத்தும் குறு நிறுவனங்கள் பி.எம்.எஃப்.எம்.இ-ன் கீழ் நிதிஉதவிக்கு ஒப்புதல் அளிக்கப்பட்டுள்ளன, இவற்றில் உணவு பதப்படுத்தும் 2444 குறு நிறுவனங்கள் கர்நாடகாவில் அமைந்துள்ளன.
இத்தகவலை மத்திய சுற்றுச்சூழல், வனம் மற்றும் பருவநிலை மாற்றத் துறை இணையமைச்சர் பிரகலாத் சிங் படேல் மாநிலங்களவையில் எழுத்துப்பூர்வமாக அளித்த பதிலில் தெரிவித்தார்.
கலாசாரத்துறை அமைச்சகம்
திருமதி விஜய ராஜே சிந்தியாவின் நூற்றாண்டை முன்னிட்டு 100 ரூபாய் நாணயத்தை காணொலிக் காட்சி வாயிலாக பிரதமர் நாளை வெளியீடு
திருமதி விஜய ராஜே சிந்தியாவின் நினைவாக 100 ரூபாய் மதிப்பிலான நாணயத்தை பிரதமர் திரு நரேந்திர மோடி காணொலிக் காட்சி வாயிலாக நாளை, அக்டோபர் 12, 2020, வெளியிடுகிறார். குவாலியரின் ராணி என்று அழைக்கப்படுபவர் திருமதி விஜய ராஜே சிந்தியா. அவரது நூற்றாண்டு பிறந்ததினத்தை முன்னிட்டு இந்த நாணயம் நாளை வெளியிடப்படுகிறது. அவரது பிறந்தநாளைக் கொண்டாடும் வகையில், பிரத்யேகமான நாணயத்தை நிதி அமைச்சகம் தயார் செய்துள்ளது. பல்வேறு நாடுகளில் உள்ள திருமதி சிந்தியாவின் உறவினர்கள் மற்றும் பெருமக்கள் காணொலிக் காட்சி வாயிலாக இந்த நிகழ்வில் கலந்து கொள்கின்றனர்.
----
(
இந்திய போட்டிகள் ஆணையம்
கூட்டு மோசடியில் ஈடுபட்டதற்காக பீர் நிறுவனங்களுக்கு போட்டியியல் ஆணையம் அபராதம் விதித்தது
அனைத்திந்திய பிரீவர்ஸ் சங்கத்தின் வாயிலாக பல்வேறு மாநிலங்கள் மற்றும் யூனியன் பிரதேசங்களில் பீர் விற்பனை மற்றும் விநியோகத்தில் கூட்டு மோசடியில் ஈடுபட்டதற்காக யுனைடெட் பிரீவரிஸ் லிமிடெட், சாப்மில்லர் இந்தியா லிமிடெட்  மற்றும் கார்ல்ஸ்பெர்க் இந்தியா பிரைவேட் லிமிடெட் ஆகிய மூன்று பீர் நிறுவனங்களுக்கு எதிராக இறுதி உத்தரவை இந்திய போட்டியியல் ஆணையம் பிறப்பித்துள்ளது.
இத்தகைய கூட்டு மோசடியில் ஈடுபடுவதற்காக அனைத்திந்திய பிரீவர்ஸ் சங்கம் தொடங்கப்பட்டதாக கண்டுபிடிக்கப்பட்டுள்ளதால், போட்டியியல் சட்டம், 2002-க்கு எதிராக சங்கம் செயல்படுவதாக ஆணையம் தெரிவித்துள்ளது. குறைந்தபட்சம் 2009 முதல் 10.10.2018 வரை  இந்த கூட்டு மோசடி நடைபெற்றுள்ளது.
2012-ல் கார்ல்ஸ்பெர்க் இந்தியா பிரைவேட் லிமிடெட் இணைந்த நிலையில், இத்தகைய செயல்பாடுகளுக்கான வசதியை அளிக்கும் தளமாக 2013-ல் இருந்து அனைத்திந்திய பிரீவர்ஸ் சங்கம் செயல்பட்டது. குறைந்தபட்ச அபராதம் கேட்டு மூன்று பீர் நிறுவனங்களும் ஆணையத்திடம் விண்ணப்பத்திருந்தன.
சட்டவிதிகளின் படி அன்ஹியுசர் புஷ் இன்பேவுக்கு 100 சதவீதம் அபராத விலக்கும், யுனைடெட் பிரீவரிஸ் லிமிடெட்டுக்கு 40 சதவீத விலக்கும், கார்ல்ஸ்பெர்க் இந்தியா பிரைவேட் லிமிடெட்டுக்கு 20 சதவீத விலக்கும் அளித்த ஆணையம், யுனைடெட் பிரீவரிஸ் லிமிடெட் சுமார் ரூ 750 கோடியும், கார்ல்ஸ்பெர்க் இந்தியா பிரைவேட் லிமிடெட் ரூ 120 கோடியும் அபராதமாக செலுத்துமாறு உத்தரவிட்டது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1757712
பாதுகாப்பு அமைச்சகம்
யாஸ் புயலை எதிர்கொள்வதற்குத் தயார்நிலையில் ஆயுதப்படைகள்
வரும் மே 26-ஆம் தேதி கிழக்கு கடற்கரையைத் தாக்கும் என்று எதிர்பார்க்கப்படும் யாஸ் புயலினால் ஏற்படும் தாக்கத்தை எதிர்கொள்வதற்காக ஆயுதப்படைகள் முழுவீச்சில் நடவடிக்கைகளைத் தொடங்கியுள்ளன. மே 23-ஆம் தேதி வரை இந்திய விமானப்படை, 15 விமானங்களில் 950 தேசிய பேரிடர் மீட்புப் படை வீரர்களையும் 70 டன் சரக்குகளையும் ஜாம்நகர், வாரணாசி, பாட்னா மற்றும் அரக்கோணத்திலிருந்து கொல்கத்தா, புவனேஸ்வர் மற்றும் போர்ட் பிளேயருக்கு ஏற்றிச் சென்றுள்ளது.
16 விமானங்களும், 26 ஹெலிகாப்டர்களும் உடனடித் தேவைக்காகத் தயார் நிலையில் உள்ளன. மனிதாபிமான உதவி மற்றும் பேரிடர் நிவாரண பிரிவின் பத்து படைகள் புவனேஸ்வருக்கும் கொல்கத்தாவிற்கும் அனுப்பப்பட்டுள்ளதோடு, ஐந்து குழுக்கள் போர்ட் பிளேயரில் தயார் நிலையில் உள்ளன. கிழக்குக் கடற்படை மற்றும் அந்தமான் நிக்கோபார் கடற்படையைச் சேர்ந்த 8 கப்பல்கள், பாதிக்கப்படக்கூடிய மக்களுக்கு உதவுவதற்கான மனிதாபிமான உதவி மற்றும் பேரிடர் நிவாரணங்களுடன் தயாராக உள்ளன. நான்கு நீச்சல் குழுக்கள் மற்றும் பத்து வெள்ள நிவாரணக் குழுக்கள், கொல்கத்தா, புவனேஸ்வர் மற்றும் சிலிகாவில் பொது நிர்வாகத்திற்கு குறுகிய காலத்தில் உதவிகளை வழங்குவதற்காக பணியமர்த்தப்பட்டுள்ளன.
ஏதேனும் அசம்பாவித சம்பவங்கள் நிகழ்ந்தால் அதனை எதிர்கொள்வதற்காக அந்தமான் நிக்கோபார் தீவுகளில் ஏழு வெள்ள நிவாரண குழுக்களும் இரண்டு நீச்சல் குழுக்களும் வெவ்வேறு பகுதிகளில் தயார் நிலையில் உள்ளன. கூடுதலாக, விமானப்படைக்கு சொந்தமான விமானங்களும், ஹெலிகாப்டர்களும் விசாகப்பட்டினம் மற்றும் போர்ட் பிளேயரில் தேடுதல் மற்றும் மீட்பு நடவடிக்கைகளை மேற்கொள்வதற்காகத் தயாராக நிறுத்தப்பட்டுள்ளன.
எட்டு வெள்ள நிவாரணக் குழுக்கள் மற்றும் இந்திய ராணுவத்தின் மூன்று பொறியாளர் பணிக் குழுக்கள், பொது நிர்வாகத்தின் அழைப்பிற்காக காத்திருக்கின்றன. பாதிப்பு ஏற்படக்கூடிய மாநிலங்களின் நிர்வாகத்தினருடன் ஆயுதப்படை தொடர்பில் உள்ளது. கொவிட்- 19 சிகிச்சைக்காகவும், அத்தியாவசிய மருந்துகள் மற்றும் பிராணவாயுவை மருத்துவமனைகளுக்குதடையின்றி கொண்டு செல்வதற்காகவும் சாலை மற்றும் ரயில் இணைப்புகளின் முக்கியத்துவத்தை உணர்ந்து ஆயுதப்படை குழுக்கள் பணியாற்றுகின்றன.
புயலினால் ஏற்படக்கூடிய தாக்கத்தை எதிர்கொள்ளவும், உயிர்களை பாதுகாக்கவும் ஆயுதப்படை முழு அளவில் தயாராக உள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1721092
-----
(Visitor Counter : 124